মুঘল–বুখারা যুদ্ধ
মুঘল–বুখারা যুদ্ধ ১৬৪৫ থেকে ১৬৪৭ সাল পর্যন্ত বুখারা ও মুঘল সাম্রাজ্যের মধ্যে সংঘটিত হয়। ১৬৪৫ সালের জুনে মুঘল বাহিনী কর্তৃক বুখারার অন্তর্গত বলখ ও বাদাখশান দখলের মধ্য দিয়ে এই যুদ্ধের সূত্রপাত ঘটে, এবং ১৬৪৭ সালের অক্টোবরে বলখ ও বাদাখশান থেকে মুঘল সৈন্য প্রত্যাহারের মধ্য দিয়ে এই যুদ্ধের সমাপ্তি ঘটে। মুঘল সম্রাট শাহ জাহানের মধ্য এশিয়া বিজয়ের আকাঙ্ক্ষা থেকে এই নিরর্থক যুদ্ধের সূচনা হয়। প্রধানত প্রতিকূল প্রাকৃতিক অবস্থা এবং উজবেকদের বিক্ষিপ্ত কিন্তু কঠোর প্রতিরোধের জন্য মুঘলরা এই যুদ্ধে পরাজিত হয়। এই যুদ্ধের ফলে মুঘল সাম্রাজ্য বিপুল পরিমাণ আর্থিক ও সামরিক ক্ষয়ক্ষতির সম্মুখীন হয়।